SKRIFTLIG FORESPØRGSEL E-2601/99

af Erik Meijer (GUE/NGL) til Kommissionen

(11. januar 2000)

Om: Test af bekæmpelsesmidler, miljøforvaltning og indvirkning på miljøet

1. Er Kommissionen bekendt med, at Nederlandene er førende i EU med hensyn til reduktion af belastningen af miljøet med giftstoffer, navnlig fra landbruget, da den nederlandske instans for godkendelse af bekæmpelsesmidler (College voor toelating bestrijdingsmiddelen, BTB) fra år 2000 har forbudt 42 bekæmpelsesmidler, der endnu anvendes inden for landbruget?

2. Er Kommissionen desuden bekendt med, at dette skridt fremad giver det nederlandske landbrug en ringere konkurrenceposition sammenholdt med tilsvarende bedrifter i andre medlemsstater, da forbuddet mod disse 42 bekæmpelsesmidler gør det yderst vanskeligt og næsten umuligt for de nederlandske landbrug at dyrke kartofler, blomsterløg, løg, græsfrø, hør og bønner? Dette medfører, at de nederlandske landbrugere, der allerede nu er under stort pres, kommer i en så vanskelig situation, at det kan føre til fallitter, således at et skridt fremad i stedet bliver til et skridt baglæns.

3. Kan Kommissionen oplyse, i hvilken udstrækning andre medlemsstater overtager de nederlandske foranstaltninger, og i bekræftende fald i hvilket tempo?

4. Hvilke foranstaltninger er truffet eller bliver truffet med henblik på at begrænse de negative konsekvenser af landbrugets giftstoffer (yderligere) overalt i EU, også selv om dette må ske på bekostning af yderligere intensivering og vækst inden for landbruget?

5. Er Kommissionen rede til at kombinere aktiviteterne med sigte på reduktion af miljøforureningen med hindring af konkurrenceforvridning ved at arbejde for gennemførelse af et direktiv om bekæmpelsesmidler, der gælder for alle EU-lande, og som er mindst ligeså strengt som de nugældende bestemmelser i Nederlandene?

Svar afgivet på Kommissionens vegne af David Byrne

(14. februar 2000)

1. Kommissionen er bekendt med, at Nederlandene for nylig har taget godkendelsen af en række aktive stoffer op til overvejelse.

2. Rådets direktiv 91/414/EØF af 15. juli 1991 om markedsføring af plantebeskyttelsesmidler(1) fastsætter betingelser for, hvordan medlemsstaterne kan godkende plantebeskyttelsesmidler. Direktivet indeholder bestemmelser om en gradvis evaluering af alle de aktive stoffer, der var på markedet i juli 1993. Denne evaluering er under udarbejdelse. Kommissionen har til hensigt i begyndelsen af år 2000 at vedtage en ny forordning for at fremme evalueringen.

3. Kommissionen har ingen oplysninger om, i hvilket omfang andre medlemsstater har truffet eller vil træffe de samme foranstaltninger som Nederlandene. Kommissionen er dog bekendt med, at andre medlemsstater også evaluerer godkendelsen af nogle plantebeskyttelsesmidler som fastsat i direktivet. Det bør bemærkes, at de aktive stoffer, som Nederlandene har truffet bestemmelser om, ikke nødvendigvis allesammen er godkendt i de andre medlemsstater.

4. og 5. Det ærede medlem henvises til svaret under punkt 2 ovenfor. Derudover er Kommissionen i overensstemmelse med målene fra det femte handlingsprogram på miljøområdet og den nyligt afsluttede gennemgang samt resultatet af det flerårige projekt, der blev afsluttet i 1998 med forelæggelsen af 6 rapporter, som blev drøftet med de implicerede parter på en workshop i Kommissionsregi, ved at udarbejde en meddelelse til Rådet og Europa-Parlamentet. Dokumenterne og konklusionerne fra workshoppen kan ses på Kommissionens websted på adressen; http://europa.eu.int/comm/environment/ppps/home.htm.

(1) EFT L 230 af 19.8.1991.